ประมูลรถ ACUT-กรมศุลฯคึกคัก ราคาต่ำกว่า 1 ล้านบาทเคาะสนั่น!
ประมูลรถ ACUT-กรมศุลฯคึกคัก ราคาต่ำกว่า 1 ล้านเคาะสนั่น! 
6 ก.ค. 2560

ผู้สื่อข่าวรายงานว่า ในวันนี้ (6 ก.ค.) กรมศุลกากรจัดการประมูลขายทอดตลาดรถยนต์และรถจักรยานยนต์ของกลาง โดยมอบหมายให้ บริษัท สหการประมูล จำกัด (มหาชน) หรือ AUCT เป็นผู้ดำเนินการขายทอดตลาดตามสภาพที่เป็นอยู่และเป็นการประมูลด้วยวาจา ซึ่งบรรยากาศภายในงานเป็นไปอย่างคึกคัก โดยมีผู้ร่วมประมูลให้ความสนใจและแย่งกันประมูลรถยนต์ที่มีราคาต่ำกว่า 1 ล้านบาทเป็นจำนวนมาก
ส่วนรถยนต์ที่มีราคาการเปิดประมูลสูงสุด ได้แก่ ลำดับที่ 153 ยี่ห้อ FERRARI รุ่น CALIFORNIA T ปี 2015 เปิดประมูลด้วยราคา 20.62 ล้านบาท  ซึ่งยังไม่มีผู้ประมูล และลำดับที่ 170 ยี่ห้อ ASTON MARTIN รุ่น DB๙ SPIDER ปี 2013 เปิดประมูลด้วยราคา 20.08 ล้านบาท ซึ่งยังไม่มีผู้ประมูล
สำหรับการประมูลในครั้งนี้มีรถหรู อาทิ FERRARI, ASTON, MARTIN, ROLLS ROYCE, BENTLEY, PORCHE, BENZ, BMW รวมทั้งรถยุโรปและรถญี่ปุ่นยี่ห้อต่างๆ และยังมีรถจักรยานยนต์บิ๊กไบค์เข้าร่วมประมูลในครั้งนี้ด้วย รวมทั้งสิ้น 315 คัน โดยเปิดประมูลขายในราคาเริ่มต้นต่ำกว่าท้องตลาด คาดว่าจะสามารถนำรายได้เข้ารัฐไม่ต่ำกว่า 550 ล้านบาท
อย่างไรก็ตาม ผู้ชนะการประมูลรถยนต์และรถจักรบานยนต์แต่ละคัน จะต้องชำระเงินค่าช่วยดำเนินการประมูลให้กับ AUCT ในอัตรา (รวมภาษีมูลค่าเพิ่ม) ดังนี้ รถยนต์ที่ประมูลได้ราคาสูงสุดต่ำกว่า 500,000 บาท ชำระเงินค่าช่วยดำเนินการคันละ 3,210 บาท ขณะที่รถยนต์ที่ประมูลได้ราคาสูงสุดตั้งแต่ 500,000 บาท ขึ้นไปจนถึง 1,500,000 บาท ชำระเงินค่าช่วยดำเนินการคันละ 3,745 บาท
ด้านรถยนต์ที่ประมูลได้ราคาสูงสุดเกิด 1,500,000 บาท ชำระเงินค่าช่วยดำเนินการคันละ 6,420 บาท ส่วนรถจักรยานยนต์ที่ประมูลได้ จะต้องชำระค่าช่วยดำเนินการคันละ 1,000 บาท โดยผู้ชนะการประมูลแต่ละคันจะต้องชำระเงินค่าช่วยดำเนินการทันทีที่จบการประมูลแต่ละรายการ